Ekibiina ky’eky’obufuzi ki National Unity Platform mu butongole kibuulidde parliament nti tekigenda kwetaba mu kulonda kw’ababaka abanakiikirira Uganda mu parliament y’omukago eya East African Legislative Assembly (EALA) singa enkola y’okulonda tekyusibwa.
NUP egamba nti emitendera egigobererwa okulonda ababaka bano girina okusooka okukyusibwa, buli kibiina ekirina ababaka mu parliament nekiweebwa obwenkanya ng’amateeka g’omukago bwegagamba.
Mathias Mpuuga Nsamba akulira oludda oluvuganya government mu parliament nga ye mumyuka wa president w’ekibiina kya NUP mu Buganda, agambyr nti NUP tejja kumala budde okwetaba mu kulonda n’okusimbawo ababaka, nga NRM yekkomya obuyinza okusalawo ku babaka abawangula ebifo ebyo.
Abuulidde parliament nti ku bifo omwenda eby’ababaka abakiika mu EALA, NRM yekkomyako ebifo 6, nga nekisinga okukwasa ennaku nti nebifo ebisatu ebisigalawo yeyagala okusalirawo ebibiina ebirala ku bantu abalina okuwangula ebifo ebyo.
Mpuuga agambye nti Katemba afanaanako bwatyo, ekibiina kya NUP ssi kyakumwetabamu, era asabye parliament esooke egoberere amateeka agaateekawo omukago gwa EAC ne EALA, balyoke basimbewo abantu.
Nampala wa FDC mu parliament Ibrahim Ssemujju Nganda, ajjukiza sipiika Anita Among, nti FDC bweyawa Among kaadi okwesimbawo ku kifo kya EALA, NRM yamulemesa neewagira owa DP.
Amusabye nti engeri gyali sipiika mu mu kiseera kino ajjukire okumulyazamanya kweyayitamu, alambike engeri ennungamu okulonda kuno gyekugenda okutambulamu omulundi guno, mu ngeri egoberera amateeka.
Sipiika wa parliament Anita Among abajjukiza nti abanesimbawo balina okukikola nga 17 September terunayita, olwo nga 19 ne 20 september 2022 parliament lwejja okusunsula abantu abeeyagaliza ebifo bino.
Agambye nti ebibiina ebirinaababaka mu parliament okuli FDC,NRM,UPC, DP ne JEEMA byatwala dda amannya g’abantu bebigenda okusimbawo, NUP yokka yekyasigalidde.
Uganda eweereza ababaka 9 mu EALA, wabula NRM etwalako ebifo 6, songa era olw’okuba erina ababaka bangi mu parliament ya wano, era erina enkizo mu kusalawo ababaka abawangula ebifo ebisatu ebisigalawo eby’ebibiina ebirala.
NRM yasalawo dda nti ababaka baayo 6 abaliyo baddeyo ekisanja ekirala, songa era yalangirira dda nti egenda kuwagira owa DP Gerald Siranda n’owa UPC Fred Ebil olwenkolagana eyomuggundu NRM gyerina n’ebibiina ebyo.
FDC yasimbawo Harold Kaija.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn pag_Latn